**Referat for bestyrelsesmøde i hovedforeningen,**

**Grundejerforeningen Holmstrup-Bakker
Hvornår:** 27. februar 2017, kl. 19.00
**Hvor:** Hos Jan, Holmstrupgårdvej 130, 8210 Aarhus V

**Til stede:**

Jan O. Bredgaard (JOB), formand

Agner Madsen (AM), kasserer

Sven Fuglsig (SF), afd. 1

Lars Jensen (LJ), afd. 4 (referent)

Michael Mikkelsen (MM), afd. 5

Preben Poulsen (PP), afd. 6

Hans Bjerre Madsen (HBM), afd. 7

**Afbud:**

Steen Nielsen, afd. 2

Kim Dalbøge, afd. 3

**Referat:
1. Valg af referent:**
LJ blev valgt.

**2. Godkendelse af referat:**Referat godkendt og underskrevet af alle tilstedeværende som medvirkede ved forrige møde.

**3. Regnskab v. Agner**

På sidste møde informerede AM om forventet overskud for 2016 på ca. dkk 40.000,-. Dette holder stadig for årets slutresultat. Budgetforslag 2017 fremlægges af AM og forklares kortfattet. Budgettet blev vedtaget af bestyrelsen og forelægges herefter generalforsamlingen.

**4. Snerydning/glatførebekæmpelse**

JOB fremlægger, og ønsker at vi behandler ”hvorfor grundejerforeningens snerydningsaftale ikke overholder vores egne ordensregler (se stk. 3 i ordensregler). Til information, er grundejerforeningen ansvarlig for flere stier i området, som ikke støder op til enkelte grundejere”. JOB regnede med at stier skulle gruses/glatførebekæmpes som jf. politivedtægten. Dette omhandler de stier i området som ikke hører under afdelingerne, og altså derfor hører under hovedforeningen. Rydning af disse stier har tidligere fungeret. AM forklarer om snerydningsplanen som bestyrelsen vedtog forrige år. SF påpeger at snerydningsplanen nok blot bør udspecificeres vedr. dette punkt.

Der er enighed om at et nyt punkt (punkt G) bør tilføjes i snerydningsplanen. Punktet skal indeholde at offentlig sti henhørende under hovedforeningen skal glatførebekæmpes iht. politivedtægten og vore ordensregler. Dette kan betyde at rydning på disse stier vil komme til at foregå uafhængigt af rydningen på vejene.

Der forelå herefter enighed om at indsætte et pkt. G i vor egen snerydningsplan med flg. ordlyd: **”Hovedbestyrelsen vil være ansvarlig for at snerydning og glatførebekæmpelse af stier, som ikke støder op til de enkelte grundejere altid skal være ryddet i henhold til gældende politivedtægt.”**

**5. Grønne områder**

JOB gennemgår tilbud ang. beskæring af skrænter langs Holmstrupgårdvej og Jernaldervej.

Beskæringen er beskrevet i tidligere referater. JOB har talt med både Aarhus Kommune og vores gartner E. V. Have og Park om sagen. Det var tidligere aftalt af Kim Dalbøge ville kontakte Hede Danmark for indhentning af et tilbud, men jf. AM har Kim intet modtaget fra dem. Det diskuteres at en sådan opgave bør gøres om vinteren inden udgangen af marts.

Bestyrelsen vedtager at takke ja til E.V. Have og Park’s tilbud som er mest fordelagtigt. Det er en vedligeholdelsesopgave der medtages i budget for 2017 og 2018. Opgaven deles op så betaling foregår i 2 rater over 2 år. Totalbeløbet er på ca. dkk 100.000,-, med ca. 2/3 i første delopgave og ca. 1/3 i anden delopgave.

Vedr. vedligeholdelsesaftale ved søerne: JOB fremlægger aftale med E.V. Have og Park fra 9. januar 2017. Aftalen tiltrædes af bestyrelsen.

Kim påpegede på tidligere bestyrelsesmøde nogle ikke fungerende dræn i forbindelse med nogle dele af stien rundt om søerne. Der er enighed om at det tilsyneladende ikke nu er et problem, da der ikke er observeret oversvømmede stier denne vinter.

**6. Hvordan begrænser vi henkastet affald i området omkring søerne**

SF fremlægger problematikken: Specielt ramt er området omkring søerne ved fodboldmålene. Affaldsbeholdere har tidligere været diskuteret også på generalforsamlingen og nedstemt. SF foreslår at man evt. kan spørge kommunen om hjælp her med opstilling og tømning af affaldsbeholdere, og derved appellere til ”kommunens samvittighed”. Sagen diskuteres, og man kommer ind på om man alternativt kan stille et skilt med poser som folk selv opfordres til benytte til affald og tage med sig fra området. Det vil være billigt at prøve af og man kan se hvad der sker, og om det virker.

AM kigger på denne sag og får skilt og stativ lavet, samt får indkøbt poser og sat det op. Evt. undersøges en ordning med mærker fra kommunen til opmærkning af sække, så man kan få skraldebilen til at tage poser med som står ved en skraldebeholder uden omkostninger.

**7. Viborgvejs udvidelse**

Ingen ny COWI rapport foreligger endnu selvom det var forventet på nuværende tidspunkt. En ny rapport burde nu være forelagt for Trafik og Veje, men er altså ikke offentliggjort. Arbejdsgruppen kigger på sagen når der er nyt.

**8. Generalforsamling**

Det bliver den 3. april kl. 19. AM booker lokale i Skjoldhøjkirken og vender tilbage hvis ikke muligt denne dato. Bestyrelsen mødes kl. 18. Både AM (på valg i år) og JOB (ikke på valg i år) kunne være interesserede i at blive afløst. Alle bedes derfor holde ørerne åbne for egnede folk der kunne være interesseret i at blive kørt i stilling. AM overvejer at sige ok til genvalg, men vil da muligvis i forbindelse med bestyrelsesmøder alene medvirke til kassererdelen af mødet.

JOB nævner muligheden for en forenings PC som kan lette ”central arkivering” og lette overdragelse til ny ledelse af foreningen. Der drøftes desuden mulighed for indkøb af ekstern harddisk til samme formål. Dette vedtages dog ikke.

JOB laver kladde til generalforsamlingsindkaldelsen og tager den med til AM for evt. kommentar og kopiering.

LJ forespørger hos Vivi (Holmstruphøjvej 60) om hun vil være dirigent på generalforsamlingen.

**9. Eventuelt**

LJ fortæller om afd. 4’s bestyrelses forslag til afdelingsgeneralforsamling, for at få kommentarer og tanker fra øvrige bestyrelsesmedlemmer. Vedr. forslag om økonomiske sanktioner hvis man ikke stiller med arbejdskraft til arbejdsdag, så kører det på denne måde i nogle afdelinger (op til dkk. 500,- pr. husstand koster det at købe sig fri med mindre der er tale om lovlig udeblivelse). Afdelingskassereren indkræver her beløbene særskilt fra det som hovedforeningskassereren indkræver. I et tilfælde ville en parcelejer ikke betale og en jurist blev indblandet og parcelejer kunne ikke unddrage sig betaling. I afd. 5 håndteres dette i egne afdelingsvedtægter.

SF spørger om hvorvidt hovedforeningen ejer nogle af vejene i området med henblik på om vi kan opsætte regler om hastighedsbegrænsning, hvilket der nogle steder kunne være behov for. Problematikken drøftes. Der er enighed om at dette hører hjemme i afdelingerne.

I MM’s afdeling har de for et år siden fået nye fjernvarmerør. MM spørger til etablering af slidlag og kontaktperson hos kommunen for planlægning. MM og PP får disse info.

Således refereret 27.02.2017 og revideret 01.03.2017, Lars Jensen